SHBA: Teknologjia e re transformon qytetin
I njohur dikur për prodhimin e xhamit sot ky qytet i ka vënë vetes detyrë të ripërtërihet në aspekte krejtësisht të reja
Ndërkohë që industritë e vjetra po shuhen, disa ekzekutivë i kanë hedhur sytë tek teknologjitë të tilla si ajo e energjisë diellore. Gjatë vitit të kaluar, këtu kanë filluar të ngrihen 5-6 firma të tilla dhe planet janë që Toledoja, ky qytet i industrive të vjetra të kthehet në një nyje të teknologjisë së re. Doktor Xunming Deng është president i Korporatës Xunlight Corporation. Xunlight është një prej disa kompnive të reja që prodhojnë panele diellore në Toledo, qytet i cili ndodhet në procesin e një rilindjeje teknologjike dhe prodhimi i paneleve diellore është pjesë e kësaj. Në fillim të shekullit 19, Toledoja njihej si kryeqyteti i prodhimit të qelqit në Amerikë. Pikërisht këtu lindi prodhimi i madh dhe me çmim të ulët i xhamit. Më vonë, industria e makinave filloi të ketë një prani gjithnjë e më të madhe. Por të dyja këto industri shkuan drejt rënies dhe po kjo ndodhi edhe me vetë qytetin. Sot, në horizont ende mund të shikosh oxhaqet pa jetë që dikur i përkisnin atyre uzinave. Niveli i papunësisë është 12 përqind, shumë më i lartë se sa mesatarja e vendit. Sipërmarrës të tillë si Norman Johnston janë të vendosur që xhami të luajë përsëri një rol të madh në të ardhmen e Toledos. Ai synon ta transformojë Toledon nga një qytet industrial në rënie në nyjen e energjisë së ripërtëritëshme të Amerikës. Kompania e tij, Solar Fields, dhe të tjera firma në Toledo, vazhdojnë punën për krijimin e teknologjisë diellore. Ky është një proces ku panelet prej qelqi mbulohen me lëndë kimike të cilat prodhojnë rrymë elektrike kur ekspozohen ndaj diellit. Kjo rritje e tregut të paneleve përkthehet në rreth 6 mijë vende pune në këtë zonë. Norm thotë se këto shifra pritet të rriten në mënyrë dramatike gjatë pak viteve të ardhshëm. Steve Weathers, president i Parteritetit Rajonal të Rritjes, thotë se krijimi i teknologjisë diellore në Toledo është kthyer në përpjekje të të gjithëve. Si kompania Xunlight ashtu edhe Solar Fields u ngritën fillimisht në kampusin e Universitetit të Toledos , i cili ka njërin prej programeve më të mirë të teknologjisë diellore në Amerikë. Norm Johnston thotë se marrëdhëniet e kompanisë Solar Fields me Universitetin kanë qenë me rëndësi kritike për suksesin e saj. Xungming Deng është profesor në Universitetin e Toledos. Ashtu si paraardhësit e tij që dikur merreshin me industrinë e xhamit, ai thotë se rritja e industrisë së paneleve diellore varet nga kostoja e ulët e mekanizimit. Si firma Xunlight ashtu edhe Solar Fields janë ende në fazën e fillimit. Solar Fields ka hyrë në partneritet me një kompani gjermane që po ndërton gjithashtu një uzinë në Gjermaninë Lindore. Të dyja kompanitë shpresojnë ta rrisin ndjeshëm prodhimin brenda një viti për t’i hapur një perspektivë të ndritur teknologjisë diellore në Toledo. //ii